Diari Oficial de la Generalitat Valenciana


Sumari del DOGV 8913, del 25-09-2020 (2020/7686)

RESOLUCIÓ de 22 de setembre de 2020, del director general de Prevenció d'Incendis Forestals, sobre modificació del període i de l'horari de cremes per a la palla de l'arròs durant l'any 2020.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8913

Data del DOGV
:   25-09-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/7686


Data del document
:   22-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 22 de setembre de 2020, del director general de Prevenció d'Incendis Forestals, sobre modificació del període i de l'horari de cremes per a la palla de l'arròs durant l'any 2020. [2020/7686]  
Antecedents  
La Llei 43/2003, de 21 de novembre, de forests, modificada per Llei 21/2015, de 20 de juliol, és legislació bàsica estatal en matèria de forests i aprofitaments forestals.  
L'article 44 de la Llei 43/2003, de forests, relatiu a la prevenció d'incendis forestals, indica que les comunitats autònomes regularan en forests i àrees contigües l'exercici de totes aquelles activitats que puguen donar lloc a risc d'incendi.  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els contigus o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, en el punt 2, estableix que els períodes indicats podran ser modificats per la direcció general competent en funció de les condicions de perill d'incendis.  
Vista la Resolució de 10 de març de 2014, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes que disposa que, amb caràcter extraordinari, i únicament per raons fitosanitàries o altres motius d'urgència degudament justificats, es podran autoritzar cremes fora del període comprés horari comprés entre l'ortus i les 13.30 hores, sempre que hi haja una resolució prèvia en aquest sentit d'aquesta direcció general.  
  
Vista la Resolució de 12 de maig de 2017, de la directora general de Prevenció d'Incendis Forestals, sobre modificació del període de cremes, que disposa que amb caràcter extraordinari, i únicament per raons fitosanitàries, d'investigació o altres motius d'urgència degudament justificats que no en permeten l'ajornament, es podran autoritzar cremes durant el període comprés entre l'1 de juny fins al 30 de juny, ambdós inclosos, i des de l'1 d'octubre fins al 16 d'octubre, ambdós inclosos, sempre que hi haja una resolució en aquest sentit de la direcció general competent en prevenció d'incendis forestals.  
  
Vista la Resolució de 26 de gener de 2018, de la directora general de Prevenció d'Incendis Forestals, solament es podran realitzar cremes de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, en els terrenys forestals, en els confrontants o amb una proximitat menor a 500 metres d'aquells, quan el nivell de preemergència per risc d'incendis forestals (nivell d'alerta), determinat per l'òrgan competent, siga 1.  
Vist l'informe de la direcció general d'Agricultura, Ramaderia i Pesca sobre mesures excepcionals per al control dels danys per anòxia, i de la invasió de males herbes, plagues i malalties que afecten el cultiu de l'arròs de data de 18 de setembre de 2020.  
Vist que el sòl forestal és el que està definit d'acord amb l'annex cartogràfic del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana (PATFOR); amb les definicions oferides per l'article 2 de la Llei 3/1993, de 9 de desembre, forestal de la Comunitat Valenciana, i amb l'article 5 de la Llei 43/2003, de 21 de novembre, de forests.  
Vistos el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, així com el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi ambient, Canvi Climàtic i Desenvolupament Rural, en els quals s'estableix que la Direcció general de Prevenció d'Incendis forestals assumeix les funcions en matèria de direcció i gestió de les polítiques de prevenció d'incendis forestals de les forests o terrenys forestals de la Comunitat Valenciana.  
  
Per tot això, i atenent les raons fitosanitàries d'urgència que es manifesten pel departament competent en sanitat vegetal, resolc:  
  
  
Article únic  
Habilitar, amb caràcter extraordinari i únicament per raons fitosanitàries, la possibilitat d'autoritzar la crema de restes de restolls i palla d'arròs en aquelles superfícies de cultiu ubicades en l'entorn de l'Albufera de València, des de l'1 d'octubre fins a la finalització de la campanya de la sega de l'arròs 2020, i, en tot cas, fins al 31 de desembre de 2020, ambdós inclosos, únicament amb nivell de preemergència per incendis forestals 1 i en horari des del trenc d'alba fins a les dues hores abans de l'ocàs solar, moment en què haurà de quedar completament extinta.  
  
Contra la present resolució, que no posa fi a la via administrativa, podrà interposar-se un recurs d'alçada en el termini d'un mes a comptar de l'endemà de la publicació, davant de la titular de la Secretaria Autonòmica d'Emergència Climàtica i Transició Ecològica, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que puguen interposar qualsevol altre que estimen pertinent.  
  
  
València, 22 de setembre de 2020.- El director general de Prevenció d'Incendis Forestals: Diego Marín Fabra.